钦定古今图书集成/明伦汇编/官常典/第229卷 > 洪遵
## 钦定古今图书集成/明伦汇编/官常典/第229卷 > 洪遵

按《宋史洪皓传》：“遵字景严，皓仲子也。自儿时，端重如
成人，从师业文，不以岁时寒暑辍。父留沙漠，母亡，遵
孺慕攀号。既葬，兄弟即僧舍肄词业，夜枕不解衣。以
父荫补承务郎，与兄适同试博学宏词科，中魁选，赐
进士出身。高宗以皓远使，擢为秘书省正字。中兴以
来，词科中选即入馆，自遵始。宰相秦桧子熹为官长”
謦，欬为人轻重，遵恬然不附丽，二年弗迁。皓南还，与
朝论异出守，遵遂乞外，通判常、婺、越三州。绍兴二十
五年，汤思退荐之，复入为正字。八月，兼权直学士院。
汤鹏举副台端，密荐为御史。方赐对，而父讣闻。二十
八年，免丧，召对，极陈父冤，曰：“先臣与龚璹同出疆，璹
仕于刘豫，以妄杀兵官，为豫所诛，而秦桧赠以节旄，
擢用其子。先臣拒金人之命，留十五岁乃得归，顾南
窜岭外，臣兄弟屏迹在外。”桧不分忠逆如此。高宗悉
为道谤语所起，且曰：“卿再登三馆，尝典书命，今以修
注处卿。”遂拜起居舍人，奏乞以经筵官除罢，及封章
进对、宴会锡予、讲读问答等事，萃为一书，名之曰《迩
英记注》。其后乾道间，又有《祥曦殿记注》，实自遵始。又
因面对，论铸钱利害，帝嘉纳之。迁起居郎兼权枢密
院都承旨。旧制，修注官、经筵官许留身奏事，而近例
无有。遵奏请复旧制，且言《起居注》未修者。十五年，请
除见修月进外，每月带修。皆从之。二十九年，拜中书
舍人。殿前裨将辅逵转防御使，王纲转团练使。遵言：
“近制，管军官十年始一迁，今两人不满岁，安得尔？”时
勋臣子孙多躐居台省，遵极言乞明有所止。高宗曰：
“正立法，自今功臣子孙序迁至侍从，并令久任在京
宫观。”遵曰：“侍从，朝廷高选，非如磨勘阶官，安有迁序
之制？”退而上奏言：“今内外将家无虑二十人，若以序
迁，不出十年，西清次对，皆可坐。致太祖开国功臣，子
孙不过诸司，惟曹彬子琮、玮以功名自奋，遂为节度，
初不闻有递迁侍从之例。今旨一出，使穆清之地类
皆将种，非所以示天下，望收还前诏。”又言：“瑞昌、兴国
之间，茶商失业，聚为盗贼。望揭榜开谕，许其自新，愿
充军者填刺，愿为农者放还。”上皆可其奏。论者欲复
鄱阳、永平、永丰两监鼓铸，诏给、舍议。遵曰：“唐有鼓铸
使，国朝或以漕臣兼领，或分道置使，釐为三司。自中
兴来，置都大提点，官属太多，动为州县之害。间者亟
行废罢，又无一定之论。初委运使，又委提刑，又委郡
守贰，号令不一，鼓铸益少，窃以为复置便。”三十年正

于大体，无害先行后审。荐员有定限，而举者周遮重
复，或同时一章而巧为两牍，或当荐五员而辄逾十
数，或当举职官而诡为京状，或身系常调而妄称职
司，或东西分曹而交错搀补，或已予复夺而指云事
故，件析枚数，请凡如是者得通劾之。”旧制，致仕任子，
随所在审敕牒即请行。是时，从议者请，必令于元州
判奏。遵言：“士大夫或游宦奥蜀数千里外，不幸以死，
临终谢事，其家获归故里，已为至难。今复因此龃龉，
反复稽延，是明与恶吏为地也。”乃止仍旧贯。平、江、湖、
秀三州水无以输秋苗，有司抑令输麦，遵言：“麦价殊
不在米下，民困如是，奈何指夏以为秋，衍一以为二，
使挤沟壑乎？愿量取其半，而被水害者悉免之。”金人
来索绛阳郭小的、安化刘孝恭二百家，遵以蜀之李
特可为至戒，愿以根集未足为解，淹引日月报之。迁
翰林学士兼吏部尚书。汪澈论汤思退罢相，遵行制
无贬词，澈以为言，遂丏去。以徽猷阁直学士提举太
平兴国宫。三十一年，金主完颜亮命其尚书苏保衡
由海窥二浙，朝廷以浙西副总管李宝御之。宝驻兵
平江，守臣朱翊素与宝异，朝议以遵尝荐宝，乃命遵
知平江。及宝以舟师𢭏胶西，凡资粮、器械、舟楫皆遵
供亿。宝成功而归，遵之助为多。车驾幸金陵，禁卫士
丐索无艺，它郡随与不餍。至吴，乃相告曰：“内翰在此，
汝毋复然。”先是，朝廷虑商舶为贼得，悉拘入官，既而
不返，并海县团萃巨舰及募水手、民兵，皆𦄌留未得
去。遵因对论之，以船还商，而听水手自便，吴人德之。
孝宗即位，拜翰林学士承旨兼侍读。诏问宰执、侍从、
台谏曰：“敌人来索旧礼，从之则不忍屈，不从则边患
未已。中原归正人源源不绝，纳之则东南力不能给，
否则绝向化之心。宜指陈定论以闻。”遵与给事中金
安节、中书舍人唐文若、起居郎周必大共为一议，其
略谓：不宜直情径行，亦未可遽为之屈，谓宜遗金缯
如前日之数，或许稍归侵地如海、泗之类，则彼亦可
借口而来议矣。知隆兴二年贡举，拜同知枢密院事。
寿康殿产金芝十二，同列议表贺，遵引李文靖奏灾
异故事风止之，荐眉山李焘、永嘉郑伯熊及林光朝。
未及用，会汤思退为左相，而次相张浚罢，御史周璪
策遵且超迁，上章致劾，上亟徙寘他官。遵不能安位，
连章乞免，讫与御史俱去。是年七月，以端明殿学士
提举太平兴国宫。乾道六年，起知信州，徙知太平州。
前守周璪以尝论遵，闻遵来，不俟合符驰去，遵追饯
至十里，劳苦如平时，曰：“君当官而行，我何怨？”闻者以
为盛德。圩田坏，民失业，遵鸠民筑圩凡万数。方冬盛
寒，遵躬履其间，载酒食，亲饷馌，恩意倾尽，人忘其劳。
运使张松忌功，妄奏圩未尝决，民未尝转徙，必责圩
户自阏筑，且裁省募工钱米之半。遵连疏争，至乞遣
朝臣覆按，于是将作少监马希言、监察御史陈举善
押至，黜松言圩遂成，合四百五十有五。松无所泄其
忿，则别治溧水永丰圩，来调丁米木数甚广。遵曰：“郡
当岁俭，方振恤流移，劝分乞籴，如自刲其股以充喉
不暇食，况能饱他人腹哉？”执不从。楚地旱，旁县振赡
者虑不早施置失后先，或“得米而亡以炊，或阖户莩
藉而廪不至。”遵简宾佐，随远近壮老，以差赋给蠲租
至十九。又告籴于江西，得活者不啻万计。戍兵乘时
盗利，曹伍剽于野，尽执拘以归其军，故当大札瘥而
邑落晏然。徙知建康府、江东安抚使兼行宫留守。孝
宗谕当制舍人范成大褒其治绩，且许入觐。时虞允
文当国，有《北征志》，先调侍卫马军出屯，其在府者，五
军悉送其孥。谋筑营砦，无虑万灶。张松用不能罢。特
敕遵同宰执赴选德殿奏事。遵奏：“外臣不敢尾二府
后，愿需班退别引。”上弗许。进资政殿学士以行。至则
揭榜民苗，米唯输正不输耗，听民自持斛概庾，人不
能轻重其手。遍行郊野，卜砦地，求不妨民居、不夷冢
墓者，逾年始得之。营卒醉，妄言摇众，斩之磔干市，三
军无敢哗。有昼入旗亭挺刃椎垆者，械付狱。驿上，奏
未下，统帅惧得谴，请自治之。孝宗怒，罢统帅，遵亦坐
贬两秩。未几，五营成，复元官，仍拜资政殿学士。淳熙
元年，提举洞霄宫。十一月，薨，年五十有五。谥文安。